দৈনিক পূর্বকোণ | বাংলাদেশে আধুনিক সংবাদপত্রের পথিকৃৎ বাদলের আসনে লাঙল হাতে বাবলু | দৈনিক পূর্বকোণ
১১ ডিসেম্বর, ২০১৯ | ৫:৪৯ অপরাহ্ন
চট্টগ্রাম-৮ আসনের সাংসদ বাদলের মৃত্যুতে শূন্য হওয়া আসনের উপ-নির্বাচনে প্রেসিডিয়াম সদস্য জিয়াউদ্দিন আহমেদ বাবলুকে মনোনয়ন দিয়েছে জাতীয় পার্টি। বনানীতে জাতীয় পার্টির চেয়ারম্যানের রাজনৈতিক কার্যালয়ে আজ বুধবার (১১ ডিসেম্বর) দুপুরে জাতীয় পার্টির চেয়ারম্যান জিএম কাদের বাবলুর প্রার্থিতা ঘোষণা করেন।
জিএম কাদের বলেন, জাতীয় পার্টির প্রার্থী হিসেবে চট্টগ্রাম-৮ আসনে উপ-নির্বাচনে লড়বেন জিয়াউদ্দিন বাবলু। তিনি তার পক্ষে দলের নেতাকর্মীদের ঐক্যবদ্ধ হয়ে কাজ করার আহ্বান জানান।
সংবাদ সম্মেলনে জাতীয় পার্টির মহাসচিব মসিউর রহমান রাঙ্গা, প্রেসিডিয়াম সদস্য জিয়াউদ্দিন আহমেদ বাবলু, আজম খান, সাবেক প্রতিমন্ত্রী এডভোকেট সালমা ইসলাম এমপি, এসএম ফয়সল চিশতী, মাসুদ উদ্দিন চৌধুরী, এডভোকেট রেজাউল ইসলাম ভূঁইয়া, তাজ রহমান, স্বেচ্ছাসেবক পার্টির সভাপতি লিয়াকত হোসেন খোকা প্রমুখ উপস্থিত ছিলেন।
প্রসঙ্গত, নির্বাচন কমিশন আগামী ১৩ জানুয়ারি আসনটিতে উপ-নির্বাচনের তারিখ ঘোষণা করেছে। ইতিমধ্যে এ আসনে আওয়ামী লীগ থেকে দক্ষিণ জেলা আওয়ামী লীগের সভাপতি মোছলেম উদ্দিন ও বিএনপি থেকে দক্ষিণ জেলা বিএনপি’র আহ্বায়ক আবু সুফিয়ানকে মনোনয়ন দেয়া হয়েছে।